TARYBOS REGLAMENTAS (EB) Nr. 7/2005
2004 m. gruodžio 13 d.
nustatantis autonomines ir pereinamojo laikotarpio priemones dėl Bendrijos tarifinės kvotos atidarymo tam tikriems žemės ūkio produktams, kurių kilmės šalis yra Šveicarija
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Po 2004 m. gegužės 1 d. Europos Sąjungos plėtros Bendrija ir Šveicarija 2004 m. gegužės 19 d. susitarė dėl principo, kad prekybos srautus, atsižvelgiant į prekybos lengvatas, suteiktas pagal naujųjų valstybių narių ir Šveicarijos ankstesnius dvišalius susitarimus, reikėtų išlaikyti ir po plėtros. Todėl šalys susitarė adaptuoti tarifines nuolaidas, nustatytas 1999 m. birželio 21 d. Europos bendrijos ir Šveicarijos Konfederacijos susitarime dėl prekybos žemės ūkio produktais (1) (toliau - Susitarimas), įsigaliojusiame 2002 m. birželio 1 d. Šių nuolaidų, išvardytų Susitarimo 1 ir 2 prieduose, adaptacija apima esamos muitu neapmokestinamos Bendrijos tarifinės kvotos (produktams, kurių KN kodas yra 0705 11 00, 0705 19 00 ir 0705 29 00, eilės Nr. 09.0925) išplėtimą įtraukiant naują produktą (KN kodas 0705 21 00).
(2)
Vadovaujantis abipusiškumo principu, šalys susitarė, kad abipusių tarifinių nuolaidų pakeitimai turėtų būti taikomi atgaline data nuo 2004 m. gegužės 1 d. Kadangi dvišalio sprendimo, iš dalies keičiančio Susitarimo 1 ir 2 priedus, procedūra nebus užbaigta nedelsiant, šalys susitarė, kad reikia numatyti tų nuolaidų taikymą remiantis autonominėmis ir pereinamojo laikotarpio priemonėmis nuo 2004 m. gegužės 1 d.
(3)
Siekiant užtikrinti, kad būtų galima pasinaudoti kvota produktams, kurių KN kodas yra 0705 21 00, nuo 2004 m. gegužės 1 d., pereinamuoju laikotarpiu reikėtų numatyti naują Bendrijos tarifinę kvotą tiems produktams ir ją taikyti nepažeidžiant galimybės esamas tarifines kvotas, nustatytas Susitarime ir 2002 m. gegužės 31 d. Komisijos reglamente (EB) Nr. 933/2002 dėl tarifinių kvotų tam tikriems Šveicarijos kilmės žemės ūkio produktams atidarymo ir tvarkymo, panaikinančiame Reglamentą (EB) Nr. 851/95 (2), toliau naudoti kitiems produktams.
(4)
Tam, kad produktams būtų galima taikyti šią tarifinę kvotą, jų kilmės šalis turi būti Šveicarija remiantis Susitarimo 4 straipsnyje nurodytomis taisyklėmis.
(5)
1993 m. liepos 2 d. Komisijos reglamente (EEB) Nr. 2454/93, išdėstančiame Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3), yra numatyta tarifinių kvotų tvarkymo sistema. Šiuo reglamentu atidarytą tarifinę kvotą turėtų tvarkyti Komisija ir valstybės narės pagal minėtą sistemą.
(6)
Kadangi nauja tarifinė kvota turi būti atidaryta nuo 2004 m. gegužės 1 d., šis reglamentas turėtų būti taikomas nuo tos pačios datos ir įsigalioti kaip įmanoma greičiau,
PRIĖMĖ ŠĮ REGLAMENTĄ:
1 straipsnis
Muitu neapmokestinama Bendrijos tarifinė kvota Šveicarijos kilmės produktams, kurių KN kodas yra 0705 21 00, eilės Nr. 09.0947, yra atidaroma kasmet, laikotarpiui nuo sausio 1 d. iki gruodžio 31 d. 2004 m. ji atidaroma laikotarpiui nuo gegužės 1 d. iki gruodžio 31 d. 2004 m. ir toliau kiekvienais metais kiekis yra 500 tonų neto svorio.
2 straipsnis
Pagal Reglamento (EEB) Nr. 2454/93 308a, 308b ir 308c straipsnius Komisija tvarko 1 straipsnyje nurodytą tarifinę kvotą.
3 straipsnis
Šis reglamentas įsigalioja kitą dieną pojo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 13 d.